FI Euroopan unionin virallinen lehti L 195/46

KOMISSION TÄYTÄNTÖÖNPANOPÄÄTÖS (EU) 2015/1204,

annettu 22 päivänä heinäkuuta 2015,

tilapäisestä poikkeamisesta neuvoston asetuksen (EY) N:o 1528/2007 liitteessä II säädetyistä alkuperäsäännöistä Kenian erityistilanteen huomioon ottamiseksi tonnikalafileiden osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon talouskumppanuussopimukset vahvistavissa tai niiden vahvistamiseen johtavissa sopimuksissa määrättyjen järjestelyjen soveltamisesta Afrikan, Karibian ja Tyynenmeren valtioiden ryhmän (AKT) tietyistä valtioista peräisin oleviin tuotteisiin 20 päivänä joulukuuta 2007 annetun neuvoston asetuksen (EY) N:o 1528/2007 (1) ja erityisesti sen liitteessä II olevan 36 artiklan 1 kohdan a alakohdan,

sekä katsoo seuraavaa:

(1) Komissio antoi 19 päivänä joulukuuta 2011 täytäntöönpanopäätöksen 2011/861/EU (2) tilapäisestä poikkeamisesta asetuksen (EY) N:o 1528/2007 liitteessä II säädetyistä alkuperäsäännöistä Kenian erityistilanteen huomioon ottamiseksi tonnikalafileiden osalta. Mainitun tilapäisen poikkeuksen voimassaoloa jatkettiin 30 päivään syyskuuta 2014 komission täytäntöönpanopäätöksellä 2013/716/EU (3).

(2) Kenia pyysi 26 päivänä helmikuuta 2015 uutta poikkeusta 2 000 tonnille tonnikalafileitä 1 päivän tammikuuta 2015 ja 31 päivän joulukuuta 2015 väliseksi ajaksi. Kenia toimitti pyyntöään koskevia lisätietoja 13 päivänä maaliskuuta 2015.

(3) Kenian toimittamien tietojen mukaan alkuperäasemaan oikeuttavan raa'an tonnikalan pyyntimäärät ovat edelleen epätavallisen alhaiset jopa tavanomaiset kausivaihtelut huomioon ottaen, minkä vuoksi tonnikalafileiden tuotanto on vähentynyt. Kenia mainitsi merirosvouden vaaran raa'an tonnikalan toimituksissa. Tämän epätavallisen tilanteen vuoksi Kenia ei voi tilapäisesti noudattaa asetuksen (EY) N:o 1528/2007 liitteessä II säädettyjä alkuperäsääntöjä.

(4) Kenia saa harmonoidun järjestelmän nimikkeen 1604 tonnikalafileiden osalta luvan poiketa ilman eri toimenpiteitä alkuperäsäännöistä EAC–EU-talouskumppanuussopimukseen liitetyn alkuperäpöytäkirjan 40 artiklan 7 kohdan nojalla, kun mainittu sopimus tulee voimaan tai kun sitä aletaan soveltaa tilapäisesti.

(5) Asetuksen (EY) N:o 1528/2007 4 artiklan 2 kohdan mukaisesti mainitun asetuksen liitteessä II säädetyt alkuperäsäännöt ja niiden poikkeukset on korvattava säännöillä, jotka sisältyvät EAC–EU-talouskumppanuussopimukseen, jonka odotetaan tulevan voimaan tai jonka tilapäisen soveltamisen odotetaan alkavan vuonna 2016. Koska kokonaistilannetta, mukaan lukien EAC-EU-talouskumppannuussopimuksen ratifioinnin tila, arvioidaan uudelleen vuonna 2016, poikkeusta olisi sovellettava 31 päivään joulukuuta 2015.

(6) Asianomainen tuonti huomioon ottaen voidaan todeta, ettei tilapäisestä poikkeamisesta asetuksen (EY) N:o 1528/2007 liitteessä II säädetyistä alkuperäsäännöistä aiheutuisi vakavaa haittaa vakiintuneelle unionissa harjoitettavalle elinkeinolle, jos tiettyjä määriin, valvontaan ja kestoon liittyviä edellytyksiä noudatetaan.

(7) Kenialle olisi näin ollen myönnettävä yhden vuoden ajaksi poikkeus 2 000 tonnille tonnikalafileitä.

(8) Komission asetuksessa (ETY) N:o 2454/93 (4) säädetään tariffikiintiöiden hallinnointia koskevat säännöt. Kyseisiä sääntöjä olisi sovellettava sen määrän hallinnointiin, josta tällä päätöksellä myönnetään poikkeus.

(9) Poikkeuksen toiminnan tehokkaan seurannan mahdollistamiseksi Kenian viranomaisten olisi säännöllisesti toimitettava komissiolle tiedot antamistaan EUR.1-tavaratodistuksista.

(10) Säännöllisten tonnikalafileetoimitusten varmistamiseksi Keniasta unioniin, poikkeuskiintiön optimaalisen käytön takaamiseksi ja mahdollisten kaupan vääristymien rajoittamiseksi aiemman poikkeuksen voimassaolon päättymisen jälkeen, uutta poikkeusta olisi sovellettava takautuvasti 1 päivästä tammikuuta 2015.

(11) Tässä päätöksessä säädetyt toimenpiteet ovat tullikoodeksikomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Poiketen siitä, mitä asetuksen (EY) N:o 1528/2007 liitteessä II säädetään, ja mainitun liitteen 36 artiklan 1 kohdan a alakohdan mukaisesti HS-nimikkeen 1604 tonnikalafileet, jotka valmistetaan HS-nimikkeen 0303 ei-alkuperätonnikalasta, katsotaan Kenian alkuperätuotteiksi tässä päätöksessä säädetyin ehdoin.

2 artikla

Edellä 1 artiklassa säädettyä poikkeusta sovelletaan liitteessä lueteltuihin tavaroihin ja määriin, jotka ilmoitetaan vapaaseen liikkeeseen luovutettaviksi Keniasta unioniin 1 päivän tammikuuta 2015 ja 31 päivän joulukuuta 2015 välisenä aikana.

3 artikla

Tämän päätöksen liitteessä säädettyjä määriä on hallinnoitava asetuksen (ETY) N:o 2454/93 308 a, 308 b ja 308 c artiklan mukaisesti.

4 artikla

Kenian tulliviranomaisten on toteutettava tarvittavat toimenpiteet varmistaakseen 1 artiklassa tarkoitettujen tavaroiden vientimäärien valvonnan.

Kenian toimivaltaisten viranomaisten on toimitettava komissiolle kutakin vuosineljännestä seuraavan kuukauden aikana neljännesvuosittainen ilmoitus määristä, joista on annettu EUR.1-tavaratodistukset tämän päätöksen nojalla, ja näiden todistusten sarjanumerot.

5 artikla

Tämän päätöksen soveltamisalaan kuuluvista tavaroista annettujen EUR.1-tavaratodistusten 7 kohdassa on oltava seuraava maininta:

”Derogation – Commission Implementing Decision 2015/…/EU”.

6 artikla

Tämä päätös tulee voimaan päivänä, jona se julkaistaan.

Sitä sovelletaan 1 päivästä tammikuuta 201531 päivään joulukuuta 2015.

Tehty Brysselissä 22 päivänä heinäkuuta 2015. Komission puolesta Puheenjohtaja Jean-Claude JUNCKER

(1) EUVL L 348, 31.12.2007, s. 1.

(2) Komission täytäntöönpanopäätös 2011/861/EU, annettu 19 päivänä joulukuuta 2011, tilapäisestä poikkeamisesta neuvoston asetuksen (EY) N:o 1528/2007 liitteessä II säädetyistä alkuperäsäännöistä Kenian erityistilanteen huomioon ottamiseksi tonnikalafileiden osalta (EUVL L 338, 21.12.2011, s. 61).

(3) Komission täytäntöönpanopäätös 2013/716/EU, annettu 4 päivänä joulukuuta 2013, tilapäisestä poikkeamisesta neuvoston asetuksen (EY) N:o 1528/2007 liitteessä II säädetyistä alkuperäsäännöistä Kenian erityistilanteen huomioon ottamiseksi tonnikalafileiden osalta annetun täytäntöönpanopäätöksen 2011/861/EU muuttamisesta (EUVL L 326, 6.12.2013, s. 45).

(4) Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1).